**29. ročník celoslovenskej súťaže**



Rád píšeš? Rád slohuješ? Rád vymýšľaš? Potom je práve pre Teba určená súťaž

***Prečo mám rád slovenčinu, prečo mám rád Slovensko***

**KTO SA MOŽE ZAPOJIŤ?** Žiaci všetkých typov a druhov základných a stredných škôl zo Slovenska, ale aj deti zahraničných Slovákov.

**AKO SA ZAPOJIŤ?** Napíšeš literárnu prácu (napríklad rozprávku, príbeh, úvahu, poviedku, novelu, báseň vo veršoch, báseň bez veršov či divadelnú hru). Žáner nie je obmedzený, hlavne, aby to bolo Tebou vytvorené a od srdca.

**NA AKÚ TÉMU?** To už vieš! Je to v logu súťaže: prečo máš rád slovenčinu, prečo máš rád Slovensko. Ako vnímaš Slovensko, čo máš rád, čo rád robíš cez prázdniny, ako sa rád rozprávaš so svojou starou mamou, starým tatom v ich nárečí, aké miesta na Slovensku rád objavuješ, kam rád chodíš; kde vidíš Slovensko o pár rokov; ako by Slovensko mohlo byť krajšie, ako by si Slovensko prezentoval v zahraničí... A čo naša reč? Čo sa Ti na nej páči? Opíš, povedz, rozpovedz nám o svojom vzťahu k Slovensku a k slovenčine – jazyku nášmu „prekrásňe ustrojenému, lahkotvorivému, v tvorivosti rozmaňitému a v zvukach jadrnému.“ (Tak už o nej hovoril Ľudovít Štúr a taká naozaj slovenčina aj je.)

**DOKEDY?** Súťažnú prácu odovzdaj najneskôr **do 18. januára 2021** svojej pani učiteľke/pánovi učiteľovi slovenčiny na svojej základnej alebo strednej škole. Učitelia ju pošlú najneskôr do **31. januára 2021** na adresu: **Štátny pedagogický ústav, Pluhová 8, 820 00 Bratislava**, heslo na obálke**: PREČO MÁM RÁD SLOVENČINU, PREČO MÁM RÁD SLOVENSKO**

**KOĽKOKRÁT?** Priprav si 4 výtlačky svojej tvorivo napísanej práce.

**AKÉ SÚ CENY?** Môžeš vyhrať dve voľné vstupenky do rozprávkovej dedinky HABAKUKY (na Donovaloch) postavenej na motívy slovenského rozprávkara Pavla Dobšinského – zoberieš aj niekoho so sebou; predplatné časopisu Slniečko a zaujímavé knihy. Dostaneš diplom, Tvoja práca bude uverejnená v zborníku ocenených prác a stretneš sa aj so slovenským spisovateľom (slovenskou spisovateľkou) na slávnostnom odovzdávaní cien v Nových Zámkoch v máji 2021.

**POTREBUJEŠ ĎALŠIE INFORMÁCIE?**

Navštív webové sídlo Ministerstva kultúry SR: [www.culture.gov.sk](http://www.culture.gov.sk) alebo priamo zadaj do vyhľadávača: <http://www.culture.gov.sk/posobnost-ministerstva/statny-jazyk/sutaz-preco-mam-rad-slovencinu-c5.html>.

**SÚŤAŽ ORGANIZUJÚ:**

* Ministerstvo školstva, vedy, výskumu a športu Slovenskej republiky,
* Ministerstvo kultúry Slovenskej republiky,
* Štátny pedagogický ústav,
* Vydavateľstvo SPN – Mladé letá,
* Matica slovenská,
* Vydavateľstvo Matice slovenskej,
* Spolok slovenských spisovateľov,
* Jazykovedný ústav Ľudovíta Štúra Slovenskej akadémie vied,
* Úrad pre Slovákov žijúcich v zahraničí.